KLASA: P-540/23

URBROJ: 711-02-02/06-2024-04

Zagreb, 5. prosinca 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24- u daljnjem tekstu ZSSI), **u predmetu obveznika Stjepana Tuka, OIB:** **………..**, **člana uprave OPĆINSKOG KOMUNALNOG PODUZEĆA SVETI PETAR OREHOVEC d.o.o. za obavljanje komunalne djelatnosti do 10. veljače 2023.,** pokrenutom po službenoj dužnosti, na 66. sjednici održanoj 05. prosinca 2024. godine, donosi sljedeću

**ODLUKU**

1. **Obveznik Stjepan Tuk, član uprave OPĆINSKOG KOMUNALNOG PODUZEĆA SVETI PETAR OREHOVEC d.o.o. za obavljanje komunalne djelatnosti do 10. veljače 2023., nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u iznosu od 650,00 eura.**
3. **Nalaže se obvezniku Stjepanu Tuku da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika-54023.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Stjepan Tuk, član uprave OPĆINSKOG KOMUNALNOG PODUZEĆA SVETI PETAR OREHOVEC d.o.o. za obavljanje komunalne djelatnosti do 10. veljače 2023. godine, nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

 Obzirom je imenovani obnašao dužnost člana uprave OPĆINSKOG KOMUNALNOG

PODUZEĆA SVETI PETAR ORAHOVEC d.o.o. za obavljanje komunalne djelatnosti od 25. prosinca 2021. do 10. veljače 2023. godine, ima status obveznika sukladno članku 3. stavku 1. točki 40. ZSSI-a te je dužan postupati po odredbama navedenog zakona.

Uvidom u Registar obveznika, Povjerenstvo je utvrdilo da obveznik nije podnio imovinsku karticu za 2022. godinu u zakonskom roku do 31. siječnja 2023. godine

Slijedom navedenog, Povjerenstvo je dana 18. lipnja 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti KLASA: P-540/23, URBROJ: 711-02-01/07-2024-02 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik je citiranu obavijest zaprimio 03. srpnja 2024., ali se na istu nije očitovao.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznik Stjepan Tuk nije podnio imovinsku karticu povodom godišnje obveze podnošenja za 2022. godinu u zakonskom roku do 31. siječnja 2022. godine, imenovani je počinio povredu članka 10. stavka 4. ZSSI-a.

Povjerenstvo pritom ističe kako je obveznik i nadalje u obvezi podnijeti imovinsku karticu za 2022. godinu te imenovanog poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku, ista se može izvršiti obustavom isplate dijela mjesečne neto plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo novčanu kaznu izriče u iznosu od 530,00 do 5.309,00 eura, vodeći računa o težini i posljedicama povrede zakona. Stavkom 2. istog članka propisano je da izvršenje novčane sankcije obustavom isplate dijela mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

U ovom konkretnom slučaju, Povjerenstvo je obvezniku izreklo novčanu sankciju u iznosu od 650,00 eura. Prilikom odmjeravanja vrste sankcije prije svega je obzir uzelo činjenicu da obveznik do danas nije podnio imovinsku karticu za 2022. godinu, čak ni nakon što mu je dostavljena obavijest da je Povjerenstvo protiv njega pokrenulo postupak, što je cijenjeno kao otegotna okolnost. Također, Povjerenstvo je obvezniku kao otegotnu okolnost cijenilo i činjenicu da tijekom obnašanja dužnosti člana uprave Općinskog komunalnog poduzeća Sveti Petar Orehovec d.o.o. za obavljanje komunalnih djelatnosti nije podnio niti jednu imovinsku karticu koju je po zakonu trebao podnijeti te činjenicu da je obvezniku već u predmetu Povjerenstva P-2/23 Odlukom od dana 27. listopada 2023. godine izrečena sankcija opomene zbog nepodnošenja imovinske kartice povodom stupanja na dužnost. Slijedom svega navedenog, a uzimajući u obzir i činjenicu da obveznik više ne obnaša niti jednu drugu dužnost povodom koje bi bio obveznik ZSSI-a, Povjerenstvo smatra izricanje sankcije u iznosu od 650,00 eura svrsishodnom obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Stjepan Tuk, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana